น้ำท่วมทำรายได้รัฐต่ำเป้า923ล้านบาท
การเก็บรายได้ของรัฐบาลเดือน พ.ย. 2555 ทรุดต่ำกว่าเป้า เนื่องจากภาษีมูลค่าเพิ่ม และการเก็บภาษีรถยนต์ได้รับผลกระทบจากน้ำท่วม
20 ธ.ค. 2554

การเก็บรายได้ของรัฐบาลเดือน พ.ย. 2555 ทรุดต่ำกว่าเป้า เนื่องจากภาษีมูลค่าเพิ่ม และการเก็บภาษีรถยนต์ได้รับผลกระทบจากน้ำท่วม
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) โฆษกกระทรวงการคลัง เปิดเผยว่า การจัดเก็บรายได้รัฐบาลในเดือน พ.ย. 2554 ต่ำกว่าเป้าหมาย 923 ล้านบาท อย่างไรก็ดี การจัดเก็บรายได้รัฐบาลสุทธิในช่วง 2 เดือนแรกของปีงบประมาณ 2555 ยังสูงกว่าประมาณการ 2.8 พันล้านบาท
การเก็บรายได้เดือน พ.ย. 2554 รัฐบาลจัดเก็บรายได้สุทธิ 1.37 แสนล้านบาท ต่ำกว่าประมาณการ 923 ล้านบาท หรือ 0.7% เนื่องจากเหตุการณ์อุทกภัยในหลายพื้นที่ ทำให้การจัดเก็บรายได้ต่ำกว่าเป้า
ทั้งนี้ มีภาษีที่ได้รับผลกระทบที่สำคัญ ได้แก่ ภาษีมูลค่าเพิ่มจัดเก็บได้ต่ำกว่าประมาณการ 2,913 ล้านบาท หรือ 6% และภาษีสรรพสามิตรถยนต์จัดเก็บได้ต่ำกว่าประมาณการ 4,262 ล้านบาท หรือ 54.6% เนื่องจากบริษัท ฮอนด้า ออโตโมบิล (ประเทศไทย) ได้ชำระภาษีล่วงหน้าในเดือนที่แล้ว ประกอบกับโรงงานผลิตรถยนต์ค่ายต่างๆ หยุดการผลิต เนื่องจากขาดชิ้นส่วนการผลิตในช่วงเหตุการณ์อุทกภัย
อย่างไรก็ดี ภาษียาสูบจัดเก็บได้สูงกว่าประมาณการ 3,070 ล้านบาท หรือ 75.3% สาเหตุมาจากผู้จำหน่ายได้เร่งการสั่งซื้อเพื่อนำไปทดแทนสต๊อกเก่าที่ไม่สามารถสั่งซื้อสินค้าได้ เนื่องจากปัญหาด้านการขนส่งในช่วงที่เกิดเหตุการณ์อุทกภัย
นอกจากนี้ รัฐวิสาหกิจนำส่งรายได้สูงกว่าประมาณการ 4,188 ล้านบาท หรือ 55.3% เนื่องจาก บริษัท ทีโอที จำกัด (มหาชน) นำส่งเงินปันผลจากกำไรสุทธิประจำปี 2553 ที่เลื่อนมาจากปีแล้ว จำนวน 3,984 ล้านบาท
สำหรับการเก็บรายได้ 2 เดือนแรกของปีงบประมาณ 2555 ตั้งแต่ ต.ค. ถึง พ.ย. 2554 รัฐบาลจัดเก็บรายได้สุทธิ 2.66 แสนล้านบาท สูงกว่าประมาณการ 2,837 ล้านบาท หรือ 1.1% ต่ำกว่าช่วงเดียวกันปีที่แล้ว 1.7% 
นายสมชัยฯ กล่าวว่า มาตรการเพื่อฟื้นฟูและกระตุ้นเศรษฐกิจที่มีการอัดฉีดเม็ดเงินเข้าสู่ระบบเศรษฐกิจของรัฐบาล จะส่งผลต่อการขยายตัวทางเศรษฐกิจและการจัดเก็บรายได้ ดังนั้น กระทรวงการคลัง ยังมีความมั่นใจว่าในปีงบประมาณ 2555 นี้ การจัดเก็บรายได้รัฐบาลจะเป็นไปตามเป้าหมายที่ตั้งไว้